גורם גבסקיריה

גּוּרַם גַּבֵּסְקִירִיָּה (בגאורגית: გურამ გაბესკირია; 2 במרץ 1947 – 27 בספטמבר 1993) היה פוליטיקאי גאורגי-אבחזי שכיהן כראש עיריית סוחומי. בשנת 1993 הוא נרצח בידי בדלנים אבחזים במהלך הטיהור האתני של גאורגים מאבחזיה. בשנת 2017 קיבל את אות מסדר הגיבור הלאומי של גאורגיה .

חייו
גבסקריה נולד ב-2 במרץ 1947 בסוחומי, באבחזיה אסס"ר שבגאורגיה הסובייטית. הוא סיים תואר בהיסטוריה באוניברסיטת מקסים גורקי (כיום האוניברסיטה הממלכתית של ניז'ני נובגורוד) והתבלט כשחקן כדורגל. בשלהי שנות ה-60 שיחק בדינמו סוחומי, ובהמשך המשיך לשחק בסטברופול, מינסק וקיסלובודסק. בשנת 1972 הוא סיים את לימודיו במכון הפדגוגי של סוחומי  והפך לשופט כדורגל ברמה הארצית בגאורגיה, ושנתיים לאחר מכן קודם לדרגת שופט ברמה הארצית בברית המועצות.

בשנים 1975–1979 עבד במפעל הדגים של סוחומי, החל כעובד פשוט, אחר כך כמומחה וממלא מקום מנהל מפעל הדגים. לאחר שסיים לימודים בבית הספר הטכני לדייג ימי בעיר ייסק , מונה למנהל מפעל העיבוד בדגים בקולחוז של דייגי סוחומי. משנת 1987 שימש כמנהל מפעל הדגים של סוחומי.

בעקבות מתיחות פוליטית בברית המועצות בשנת 1989, פרשו כל הקבוצות הגאורגיות מלבד דינמו סוחומי מאליפות רוסיה הסובייטית בכדורגל. גבסקריה סייע להקים את קבוצת הכדורגל צחומי  מסוחומי, אשר שיחקה בליגת העל הגאורגית, ושימש כנשיא הקבוצה. בשנת 1990 היה מועמד בבחירות לפרלמנט של הרפובליקה האוטונומית של אבחזיה , אך ויתר על מועמדותו לטובת תמז נַדַרֵיִישׁווִילִי .

בשנת 1992 מונה לראש עיריית סוחומי והצטרף למועצת השרים ומועצת ההגנה העצמית של הרפובליקה האוטונומית האבחזית במהלך מלחמת אבחזיה ב-1993. כאשר נפלה סוחומי לידי הבדלנים האבחזים ב-27 בספטמבר 1993, גבסקריה, יחד עם בכירים נוספים בממשלת הרפובליקה האוטונומית (בהם ז'יולי שרטאווה, ראול אשבה , מָמִּיָּה אַלָּסָאנִיָּה  ואחרים), סירב לעזוב את העיר הנצורה. הוא נלכד בידי לוחמים אבחזים ושכירי חרב מצפון הקווקז. על פי תיעוד וידאו, מסמכי זכויות אדם ועדויות עדים, גבסקריה, שרטבה, אשבה ואחרים נגררו מחוץ לבניין הפרלמנט האבחזי ואולצו לכרוע ברך בפני הלוחמים האבחזים ושכירי החרב מצפון הקווקז.

הבדלנים לכדו את ראש ממשלת הרפובליקה האוטונומית של אבחזיה ז'יולי שרטאווה ובחברי ממשלתו - ראול אשבה, סומבט סאקיאן  ותמז חרבדיה, ראש העיר סוחומי - גורם גבסקיריה, וירו בהם. הם הרגו גם בכירים אחרים כמו ג'וּמבֶּר בֶּתַשְׁווִילִי , ממיה אלסאניה ואחרים. הבדלנים לא חסו גם על הכמרים. בשנת 2005 הציג העיתונאי האמריקאי מלקולם לינטון תצלומים שצילם במהלך המלחמה באבחזיה בגלריה לאמנות בטביליסי, ובנו של גבסקריה, ולדימיר, זיהה את אביו בין ערימת גופות (יחד עם שרטאווה וחברי ממשל נוספים), כשהוא נראה בבירור באחת התמונות.

ב-27 בספטמבר 2017 הוענקו לו לאחר מותו תואר ואות מסדר הגיבור הלאומי של גאורגיה  על ידי הנשיא גיורגי מרגוולשווילי. שרידי גופתו זוהו והובאו לקבורה בטקס צבאי בטביליסי באוקטובר 2017.

ב-31 באוקטובר 2019 פורסם בעיתון הגאורגי Georgia Today  כי ראש עיריית טביליסי, קאחה קאלדזה, הודיע שגבסקריה יונצח בפסל בטביליסי, לצד ז'יולי שרטאווה.

 קישורים חיצוניים 
 გურამ გაბესკირია באתר הלקסיקון הביוגרפי של גאורגיה , 
 דף זיכרון של גורם גבסקריה 
 וידאו: לכידת גורם גבסקריה, ז'יולי שרטאווה, ראול אשבה ואחרים והוצאתם להורג 
 גורם גבסקריה באתר FootballFacts.ru 
 Human Rights Watch. "Georgia/Abkhazia: Violations of the Laws of War and Russia's Role in the Conflict". 1995

הערות שוליים

קטגוריה:סוחומי
קטגוריה:הסכסוך האבחזי-גאורגי
קטגוריה:כדורגלנים גאורגים
קטגוריה:כדורגלני נמאן גרודנו
קטגוריה:פוליטיקאים גאורגים
קטגוריה:ראשי עיריות בגאורגיה
קטגוריה:פוליטיקאים אבחזים
קטגוריה:גאורגיה: גיבורים לאומיים
קטגוריה:ילידי 1947
קטגוריה:נפטרים ב-1993